LONDON GOES SA: Juanita Du Plessis - Van Namibia tot Nashville
Dit is 'n lieflike Vrydagaand en die sonnetjie skyn lekker op Engeland en die gras van Wimbledon, met die féntjie wat my koel en kalm probeer hou, skakel ek Juanita Du Plessis in Suid-Afrika. Ek het aan haar 'n paar vrae gestel voor haar London Goes SA optrede die 1ste en 2de Augustus.
Eerstens moet ek jou vra, wat gaan daar in Namibia aan dat julle almal so lekker sing? Is daar iets in die water waarvan ons nie weet nie?
*Juanita lag lekker* Ons bly nou al 15 jaar in Pretoria maar Namibië is my geboorteland en ek sal een maal per jaar daarheen gaan om see toe te gaan en die lug in te asem. Maar ons is ingeburgerde Suid-Afrikaners, jy kan mos hoor ek klink al Suid-Afrikaans. Nee ek weet nie, ek het geen idee nie. Vir soveel jaar het niemand Namibië raakgesien nie, ons was mos amper saam een land en alles het eers in Johnnesburg gebeur so mens kon nie van so vêr 'n impak maak nie. Iewers het die deur oopgegaan en iemand het ons in Namibië raakgesien en daarvoor is ek regtig dankbaar, want daar's regtig talentvolle mense in Namibië. Sommer 'n hele paar.
Wanneer het jy begin sing?
Ek het in 1993 begin aan kompetisietjies deelneem, en in 1996 het ek in 'n band begin optree en sing. In 1998 het ek my eerste album uitgereik, wat later herdoop is na Juanita. Ek het in 1996 voltyds begin. Ek was klaar getroud en het my kinders gehad en ek was eintlik baie dankbaar om daai beginjare saam met my kinders te kon deel. Dit was die Here se plan met my lewe, dat ek eers moes klaar wees en toe die kinders 6/7 was het ons na SA gekom. Ek was daar vir hulle belangrikste jare, van hulle groei as mensies, die vormingsjare was ek dag en nag by my kinders. So ja, alles het gebeur nadat ons as gesin gesettle was.
Kan jy jou eerste optrede onthou?
Daai tyd het ons 'n klein toertjie deur Namibië gedoen, maar wat ek altyd sal onthou was my heel eerste optrede in Suid-Afrika. Dit was vir my huge gewees om in Suid Afrika op te tree, ek was nog baie onseker en skaam. Dit was in Ermelo, by die Ermelo skou, dit was my heel eerste optrede in Suid-Afrika.
Wat is jou mees suksesvolste treffer? Waarom dink jy is dit so gewild onder jou ondersteuners?
Sjoe dais 'n moeilike een hoor… Ek het 'n hele paar liedjies wat sukses behaal het. Vat 'n liedjie soos 'Skarumba' , 'Lepellê', al daai dinge, maar ek persoonlik sal sê my grootste treffer ooit is die Gospel liedjie 'Ons Koning Kom'. Net die manier hoe ek sien hoe die woorde mense raak en hulle inspireer, daar is so 'n groot salving van die Here op die song. Dis was byvoorbeeld wonderlik om te sien hoe 30 000 mans die liedjie by Angus Buchan se Mighty Men konferensie sing met hul hande omhoog. Dit is die grootste treffer vir my, tot dusvêr.
Van jou eie liedjies, wat is jou persoonlike gunsteling?
Nee ek kan nie vir jou my persoonlike gunsteling sê nie, want almal is my persoonlike gunstelling. Hulle is almal soos my babas en ek kan nie kies die een bo die ander nie.
Ja ja, ek skryf baie van my eie liedjies, maar ek doen ook covers, soos in die Country album, maar ek neem ook so nou en dan ietsie van iemand anders op, maar ek skryf meestal van my eie goed.
Dis moeilike vrae, Conrad, kom nou! *Juanita lag sommer lekker* Ek kan nie oor iemand anders se musiek praat of iets sê nie, maar ek kan jou sê wat die bedoeling met my musiek is en dit is wat miskien die mense raak. Ek skryf regtig uit my hart uit, uit 'n opregte hart en ek skryf goed uit persoonlike ervaringe uit wat mense hulself dalk kan vereenselwig of mee verwant hou. En ek kan 'n lekker tune uitdink vir die mense wat wil dans en lekker party hou. Ek dink ek ken my publiek en wat hulle na wil luister en waarvan hulle hou. Ons is tog almal mense en gaan deur dieselfde dinge en as ek daaroor skryf kan hulle hulself vereenselwig met my musiek.
Wat dink jy van ons Afrikaanse musiekbedryf en sangers? Waar staan ons op die internasionale mark?
Ek dink ons is op 'n goeie plek in die internasionale mark, wat my bietjie bekommer is die digital downloads wat die fisiese verkope begin beinvloed en die mense wat CDs copy en die digitale musiek onwettig download, vat iTunes wat nog nie in Suid-Afrika so groot soos oorsee is nie. So dit kommer my bietjie, maar verder dink ek ons musiek is goed, met 'n goeie kwaliteit en op 'n goeie plek.
Wat se groot veranderinge was daar in ons Afrikaanse musiekbedryf sedert jy begin het?
Daai tyd toe ek begin sing het was daar nog nie soveel Afrikaanse musiek nie, maar daar was darem al cds toe ek my eerse cd laat sny het. Daar het baie verander, tegnologie het verseker baie verander. Die musiek se klank het ook verander, na meer moderne klanke, en so het die kwaliteit ook verander. Daar is ook nou hengse baie sangers en daar's baie produkte wat daar buite is. Daar is 'n groot verskil tussen toe en nou, maar dit is nie 'n slegter verskil nie, dit is baie beter. Dit wys dat die bedryf groei.
Wat is die mees opwindende oomblik nog in jou musiek lewe?
O jo! 'n Onregverdige vraag! Daar's baie, kyk daar's regtig baie, maar ek en Steve het ons eerste groot show saam gedoen in Pretoria wat vir my 'n hoogtepunt was. Maar my mees opwindenste was seker toe ek my 10 jaar Platinum album opgeneem het. Dit was 'n groot produksie en 'n groot oomblik om my eerste tien jaar sò te vier. Dis was vir 'n baie spesiale tyd en die show saam met Steve was vir my ook baie spesiaal.
Wat is die snaakste ding wat nog ooit met jou gebeur het? (Voor of na 'n optrede?)
Een van die snaakste goed wat nog met my gebeur het was dat 'n ondersteuner vir my 'n klein hondjie gebring het. En asof ek nog nie genoeg honde reeds by my huis het nie, kon ek ook nie vir haar nee sê en dit vir haar teruggee nie, en so het ek toe maar die hondjie geneem. Hy hardloop nogsteeds hier op die werf rond tussen die 20 ander. Die hondjie se naam is Gene.
Het iemand jou al met iemand anders verwar? Dit lyk my dit gebeur noggal gereeld in die celebrity wêreld?
Ha ha ha neeeee. Gelukkig nie.
Ek is by @jduplessis en my volgers staan nou op 66 600. My laaste tweet wat ek uitgestuur het was vanoggend 01:00. Dit was 'n spesiale boodskap wat ek verfilm het aan al my volgers en vriende om te praat oor die nuwe album Nashville. Dis was om dankie te sê vir hulle ondersteuning.
Die eerste mense wat die video gesien het was die mense oorsee en almal wat dit gesien het vra wanneer die album uitkom op iTunes. So ons gaan nou heel moontlik hierdie album, wat ons eerste album op iTunes sal wees, vir die eerste keer op internationale iTunes vrystel sodat almal dit kan luister.
Wat is die eerste items wat jy sal inpak vir die toer?
Mmmm, my iPhone, iPad en my in-ears. Baie goed kan jy mos nou kry waar jy kom, maar soos my in-ears, ek is verlore sonder hulle. Maar weet jy, die eerste ding wat ek sal inpak is my man. Hy is my klankman, my bestuurder en as hy daar is, weet ek alles sal fine wees, dan hoef ek nie te worry oor die res nie.
Waarna sien jy die meeste uit tydens jou besoek aan die VK? Gaan jy enige besienswaardighede sien?
Ek weet nie, ek hoop so, maar ek sien noggal baie uit om die Apollo waar ons optree te sien. Almal praat daaroor. Maar omdat dit my eerste keer is, weet ek nie eintlik wat als daar aangaan nie. Ek sal bietjie google…
Ek luister na baie Country musiek en Gospel.
Internasionaal — Ek is 'n baie groot Joyce Meyer fan en ek leer so baie by haar, uit haar teachings en haar TV program.
Suid-Afrika – Dr Isak Burger — hy is noggal vir my 'n mentor en ons het nou al tweemaal saam met hom Israel toe gegaan.
Nee, baie oor verskillende genres. Ek het groot geword met Country musiek en sal sê dat die Country musiek genre 'n groot invloed gehad het op my musiek tot vandag. Ek het met musiek groot geword en ek dink ook mense tel maar so deur die jare by elkeen ietsie op. So daar is eintlik nie 'n spesifieke sanger of genre nie.
Ons het 'n stukkie grond daar anderkant Thabazimbi en ek is verskriklik lief vir die plaas, bos en boerdery. Ek het ses pikswart vries perde daar en ek hou daarvan om tyd daar saam met hulle te spandeer en hulle te vertroetel.
Om net by my gesin te wees, regtig! Ek is 'n lekker huis-hen en ons gesin is baie na aan mekaar, ons kuier en gesels lekker saam. Ons kan vir ure om die koffietafel sit en gesels en enige vrye tyd wat ek het, wil ek graag saam met hulle spandeer. Ek wil hulle net om my hê.
Wat is jou gunsteling TV program?
Ek lag nou want ek kyk nie vreeslik baie tv nie. Joyce Meyer sal ek sê. Maar daar is ook 'n reeks genaamd Nashville waarvan ek die CDs gekoop het en binnekort wil begin kyk.
As jy iets in die verlede kon verander, wat sou dit wees?
Absoluut niks nie — Alles wat jy deurgaan het jou gevorm om die mens te wees wat jy vandag is. Ek het ook deur moeilike tye gegaan, maar is op 'n goeie plek vandag. 'n Mens moet deur storms gaan om die son te sien skyn. Elke dingetjie wat in my lewe gebeur het, weet ek het om 'n rede gebeur en dit het my gevorm in wat ek vandag is. Ek is oor niks spyt nie.
Wat is op jou emmer-lysie wat jy binnekort wil afhandel?
Wel ek moet vir jou sê, hierdie Nashville CD was een van my bucket list drome en dit is nou afgetick. En wat ek nog graag wil doen is om in 'n Mirage te vlieg. Ek wil dit bittergraag doen, maar ek weet jy moet deur vreeslike toetse gaan voor jy dit kan doen, so miskien maak my hart dit nie. Ek raak mal as daar 'n Mirage oor ons huis vlieg, ek storm uit om te gaan kyk.
Ag weet jy, ek wil net vir so lank as wat ek kan, liedjies skryf en opneem en met die mense deel. Vir wie skryf jy anders of neem liedjies op, as vir die publiek. Al my drome het nog waar geword tot nou, waaroor ek verskriklik dankbaar is. So hiervandaan verder wil ek elke dag 'n verskil probeer maak, deur te skryf en op te neem en vir mense 'n inspirasie te wees en mense op te beur met my musiek. Ek sal seker nie oor 20 jaar kan gaan toer nie, want dan sal ek seker al 'n ouma wees wat die kleingoed moet oppas.
As jy jouself in vier woorde moet opsom, wat sal dit wees?
Jo! Nommer 1 nederig — want jy moet weet waar jy vandaan kom en net deur genade kan jy deur die dag en lewe gaan. Liefdevoel, Omgee, Vriendelik, Godsvresend, Skaam (maar ek is al bietjie beter) Mens-mens wees, plat op die aarde, ek gee nie voor nie – ek is dieselfde op en van die verhoog af. Vredevol. Is dit genoeg?
Juanita du Plessis deel die verhoog op 1 en 2 Augustus met Theuns Jordaan, Riana Nel en Bok van Blerk.